Λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Βάσει της ερμηνείας του Γενικού Κανονισμού Προστασίας Δεδομένων Προσωπικού Χαρακτήρα (GDPR) της ΕΕ, ο οποίος έχει άμεση εφαρμογή στην Ελλάδα ήδη από τις 25.5.2018, αυτός εφαρμόζεται στα δεδομένα, βάσει των οποίων μπορεί να ταυτοποιηθεί ένα φυσικό πρόσωπο.
Προστατευόμενα δεδομένα κατά την έννοια του Κανονισμού είναι κάθε πληροφορία που αναφέρεται σε φυσικό πρόσωπο του οποίου η ταυτότητα μπορεί να εξακριβωθεί άμεσα ή έμμεσα όπως: στοιχεία αναγνώρισης (ονοματεπώνυμο, ηλικία, κατοικία, επάγγελμα, οικογενειακή κατάσταση κλπ.)
Κάθε φάκελος απευθείας ανάθεσης έργων, τα στοιχεία του οποίου αναζητούνται εν προκειμένω, περιέχει δεδομένα προσωπικού χαρακτήρα αναδόχων φυσικών προσώπων κατά την προαναφερθείσα έννοια του Κανονισμού.
Στην περίπτωση των ατομικών επιχειρήσεων εντούτοις τα δεδομένα προσωπικού χαρακτήρα των ατομικών προμηθευτών κρίνεται ότι επιβάλλεται από το σκοπό της διαδικασίας της ανάθεσης υπηρεσιών από πλευράς δημοσίων φορέων να είναι προσβάσιμα στη δημοσιότητα και αναρτητέα σε σχετικούς ιστοτόπους όπως το «Διαύγεια».
Στην προκειμένη περίπτωση η κοινοποίησή τους κατόπιν αίτησης σε συγκεκριμένο μέλος ΔΣ δεν είναι επομένως απαγορευμένη από τις διατάξεις περί προστασίας προσωπικών δεδομένων.
Καθώς συνιστά πράξη επεξεργασίας απαραίτητη για την εκτέλεση σύμβασης της οποίας το υποκείμενο είναι συμβαλλόμενο μέρος κατ’ άρθρο 6παρ.1β) του Κανονισμού , αλλά και για τη συμμόρφωση με έννομη υποχρέωση του υπευθύνου επεξεργασίας κατ’ άρθρο 6παρ.1γ) του Κανονισμού, η δημόσια κοινοποίηση σε κάθε ενδιαφερόμενο, άρα και η εν προκειμένω αιτούμενη συγκεκριμένη κοινοποίηση σε αιτούμενο μέλος του ΔΣ του Νομικού Προσώπου, δεν αντιτίθενται στις διατάξεις του Κανονισμού.
Συμπερασματικά, το αίτημα παροχής αντιγράφων πλήρους φακέλου απευθείας ανάθεσης έργων σε μέλος του ΔΣ με νομική βάση μόνο την ιδιότητά του αυτή δεν μπορεί να απορριφθεί λόγω προστασίας των προσωπικών δεδομένων των αναδόχων φυσικών προσώπων.